Две жертви на торнадо в САЩ - Телевизия Европа
Две жертви на торнадо в САЩ
Мощни торнада оставиха след себе си разрушителна диря, преминавайки през щатите Тексас и Оклахома. Опасност от смерчове е обявена и в Небраска. Стихията взе две жертви и рани десетки. Двама души загинаха при преминаването на мощно торнадо през тексаското градче Ван, разположено в близост до границата с Арканзас. Жителите на двата щата бяха засегнати от силни гръмотевични бури, които предизвикаха образуването на разрушителни смерчове, съобщава Ен Би Си. На места е паднала градушка с размерите на топки за голф. Бурите бяха придружени от силни ветрове и предизвикаха наводнения.
26 души са били хоспитализирани с различна степен на наранявания. Торнадата оставиха след себе си диря от разрушения, като щетите се оценяват на стотици хиляди долари.
Метеоролозите предупреждават, че лошото време вероятно ще засегне около 50 милиона американци на територията на щатите от Тексас до Мичиган.
Сезонът на торнадата в южните щати на САЩ трае от май до началото на юни. По-рано в американския град Оклахома сити, щата Оклахома, заради торнадо от летището бяха евакуирани всички пътници и персоналът, съобщиха местните власти.
По техни данни в югозападната част на Оклахома сити бурните ветрове са повредили няколко жилищни сгради. Паднали дървета затрудняват движението по някои от пътните артерии на града. Има скъсани електропроводи. В щата Небраска жителите също са предупредени за опасност от торнадо.